Acţionarul principal al FC Rapid, Dan Şucu, a declarat, duminică seară, după meciul de final de sezon, cu FCSB, scor 2-0, că noul antrenor al echipei giuleştene va fi Neil Lennon. Şucu a precizat că Bogdan Lobonţ, care a stat pe banca tehnică în ultima perioadă, va rămâne "în mod cert la club".
"Nu am plecat de vreo două luni mai liniştiţi de aici. Noi ştim că mâine ar trebui să semnăm contractul şi sper ca marţi să fie conferinţa de presă. Bogdan Lobonţ va rămâne în mod cert în club. Nu au fost dure absolut deloc negocierile cu Neil Lennon. Dânsul nu a negociat ceva special pentru dânsul, a negociat doar investiţia pe care o facem în club. Nu a fost interesat de suma pe care ar încasat-o dânsul, mult mai interesat a fost să vadă că suntem hotărâţi să investim în clubi", a spus Şucu.
FC Rapid s-a despărţit în 16 aprilie de Cristiano Bergodi, iar atunci interimatul a fost preluat de Bogdan Lobonţ.
Neil Lennon, în vârstă de 52 de ani, a antrenat de-a lungul carierei echipele Celtic, Bolton Wanderers, Hibernian şi, ultima dată, Omonia Nicosia.